བོད་ཀྱི་དམངས་ཁྲོད་རྩོམ་རིག་ནི།དམངས་ཁྲོད་དུ་ངག་རྒྱུན་གྱི་རྣམ་པར་གནས་པ་དང་འཕེལ་རྒྱས་བྱུང་བའི་གདོད་མའི་རྩོམ་རིག་གི་རྣམ་པ་ཞིག་ཡིན།དེ་སྲིད་གཞུང་དང་ཆོས་ལུགས་ཀྱི་འདུ་ཤེས་ཀྱི་དབང་སྟོབས་ཅུང་ཟད་ཞན་པའི་འོག་རིམ་དམངས་ཁྲོད་ཀྱི་སྤྱི་ཚོགས་སུ་གནས་ཤིང་འཕེལ་བཞིན་ཡོད་པས།དེས་གདོད་མའི་དུས་ཀྱི་རིག་གནས་ཀྱི་རྣམ་པའི་ཁྱད་ཆོས་བཟུང་ཡོད་པ་དང་།ཆབ་སྲིད་དང་ཆོས་ལུགས་ཀྱི་སྐད་ཆའི་ཤན་ཞུགས་དང་སྤྱི་ཚོགས་ལམ་ལུགས་ཀྱི་ཤུགས་རྐྱེན་དང་དབང་སྡུད་ཆེན་པོ་ཐེབས་མེད་པས།དེར་ལོ་ངོ་སྟོང་ཕྲག་དུ་མའི་རིང་བག་ཏུ་ཆགས་པ་དང་བརྒྱུད་པར་བྱུང་བའི་ལོ་རྒྱུས་རིག་གནས་ཀྱི་ནང་དོན་རྒྱ་ཆེ་ཞིང་གཏིང་ཟབ་པ་འདུས་པ་མ་ཟད།གདོད་མའི་དཔེ་བརྗོད་དང་རིག་པའི་འཁྱེར་སོ་ཕུན་སུམ་ཚོགས་པར་འདུས་ཡོད་པས།དེ་ནི་གདོད་མའི་རང་བཞིན་ལྷད་མེད་ཅིག་ཡིན་པར་གོར་མ་ཆག